Directorul arădean al DRDP Timişoara, Cristian Ispravnic, l-a promovat, la finalul lunii august, pe conjudeţeanul său, Mircea Andrei Lucaciu în funcţia de şef al Departamentului de Venituri. Ce-l recomandă pe Lucaciu pentru această funcţie? Condamnarea penală pentru constituire de grup infracţional şi trafic de persoane sau doar faptul că e coleg de PSD cu Ispravnic?

La PSD o condamnare sau măcar un dosar penal pentru fapte de corupţie reprezintă un atu pentru promovarea în funcţie? Un răspuns îl putem afla de la DRDP Timişoara, instituţie condusă de fruntaşul PSD din Arad, Cristian Ispravnic. Începând cu finalul lunii august, Ispravnic l-a numit pe Mircea Andrei Lucaciu în funcţia de şef al Departamentului Venituri din cadrul DRDP Timişoara, având rol de coordonator al activităţii de cântărire şi verificare a autocamioanelor la frontierele din Vestul ţării: Arad, Timiş, Caraş-Severin. Înainte de promovare, el era şef Birou încasări venituri. Numirea a produs stupoare şi scandal în instituţie, şi asta fiindcă Lucaciu a fost condamnat penal, tocmai pentru fapte care au legătură cu DRDP. Mai exact, el a fost condamnat pentru constituire de grup infracţional organizat şi trafic de persoane, aşa cum arată o decizie definitivă a Curţii de Apel Cluj din 20 iunie 2013.

“A fost condamnat inculpatul Lucaciu Mircea A., fiul lui I. și Catița, născut la data de… în Nădlac, jud. Arad, cetățean român, studii superioare, căsătorit, un copil minor, stagiu militar satisfăcut, controlor de trafic la CNADNR Nădlac, domiciliat în orașul Nădlac, str. I. Slavici, nr. 81, jud. Arad, fără antecedente penale, pentru comiterea infracțiunii de constituire în grup infracțional organizat prev. de art. 8 din Legea nr. 39/2003 rap. la art. 323 alin.1 C.p. cu aplic. art. 74 lit.a C.p. rap. la art. 76 lit.c C.p. la pedeapsa de 10 luni închisoare.

A fost condamnat același inculpat pentru comiterea infracțiunii de trafic de migranți prev. de art.71 alin.1 din OUG 105/2001 aprobată prin Legea 243/2002, modif. prin Legea 39/2003 cu aplic art. 41 alin.2 C.p., art. 74 lit.a C.p. rap. la art. 76 lit.d C.p. la pedeapsa de 10 luni închisoare.

A fost condamnat același inculpat pentru comiterea infracțiunii prev. de art. 2 alin.1 din OUG 112/2001 aprobată prin Legea nr. 252/2002 cu aplic. art. 74 lit.a C.p. rap. la art. 76 lit.d C.p. la pedeapsa de 10 luni închisoare. S-a constatat că faptele au fost comise în concurs real prev. de art.33 lit.a C.p. astfel că în temeiul art. 34 lit.b C.p. s-au contopit pedepsele în pedeapsa cea mai grea de 10 luni închisoare”, se arată în decizia instanţei, Lucaciu fiind condamnat cu suspendare.

Într-un alt dosar, de complicitate la fals, Lucaciu a scăpat prin împlinirea termenului de prescripţie.

Dacă nu condamnarea penală a fost principalul motiv pentru care Ispravnic l-a promovat pe Lucaciu, ar mai putea fi altul. La alegerile locale din 2016, Ispravnic şi Lucaciu au fost colegi pe lista PSD pentru Consiliul Judeţean Arad. Listă care avea la prima poziţie chiar pe preşedintele PSD Arad, deputatul Dorel Căprar. Doar Ispravnic a ajuns însă consilier judeţean, şi probabil promovarea în funcţie la DRDP este o recompensă pentru Lucaciu.

Surse din DRDP Timişoara susţin că ministrul Tranporturilor, Răzvan Cuc, a fost informat despre această situaţie. El i-ar fi cerut lui Ispravnic să ia măsuri, însă acesta acesta i-a dat cu flit, bazându-se pe prietenia cu Dorel Căprar, om cu o influenţă tot mai mare chiar la vârful PSD.